'Emfuleni finaal op sy knieë' | Maroela Media
Die voertuie waarop daar glo beslag gelê is. Foto: Verskaf
Dienslewering in die Emfuleni-munisipaliteit word tans verder gekniehalter weens 'n tekort aan voertuie.
Gerda Senekal, VF Plus-raadslid in die munisipaliteit, het gesê daar is op al die munisipaliteit se oorblywende diensleweringsvoertuie beslag gelê weens agterstallige skuld en die munisipaliteit is nou finaal op sy knieë.
"Inwoners van Vereeniging, Drie Riviere, Vanderbijlpark, Sebokeng en Sharpeville sal voortaan geen hulp van die verkeer-, brandweer-, water en sanitasie- en elektrisiteitsdepartement ontvang nie."
Die munisipaliteit het egter in 'n verklaring ontken dat daar op voertuie beslag gelê is en het gesê die kontrak wat die munisipaliteit met die vlootverskaffer gehad het, het tot 'n einde gekom en is nie hernu nie.
"Die kontrak het in Maart tot 'n einde gekom en die munisipaliteit het ingestem om die voertuie wat geraak word in groepe aan die verskaffer terug te besorg oor 'n tydperk van drie maande vanaf September 2018. Die munisipaliteit wil dit ook op skrif stel dat hy Woensdag R7 miljoen aan die verskaffer betaal het."
Jaco Mulder, die VF Plus se leier in Gauteng, het reeds verlede week aangekondig dat die party 'n versoekskrif gaan rig aan die nasionale minister vir samewerkende regering en tradisionele sake (COGTA), dr. Zweli Mkhize, asook aan die minister vir waterwese en sanitasie, Gugile Nkwinti, om onmiddellik in te gryp in die benarde situasie waarin die Emfuleni-munisipaliteit verkeer.
Volgens die munisipaliteit het hy vasgestel dat die kontrak met die vlootverskaffer onreëlmatig was en is 'n proses reeds begin om 'n nuwe diensverskaffer aan te stel. "Alle munisipale voertuie is steeds in die besit van die munisipaliteit en word vir dienslewering gebruik."
Die munisipaliteit het wel toegegee dat daar steeds 'n tekort aan voertuie is en dat die omkeertye vir diensleweringsprobleme geraak word. "Die dienste wat geraak word, sluit elektrisiteit, water, sanitasie en afvalverwydering en verkeersdienste in. Die munisipaliteit wil graag om verskoning vra vir enige ongerief."
Die VF Plus beweer die munisipaliteit is reeds met etlike honderde miljoene rande agterstallig aan diensverskaffers soos Eskom en Randwater. "Inwoners en ondernemings moet toenemend sonder elektrisiteit en water oor die weg kom."
Senekal het gesê dit is duidelik dat die provinsiale ingryping onvoldoende is en dat die burgemeester én die Gautengse LUR vir samewerkende regering, Uhuru Moiloa, se bestuurspanne weinig vordering maak.
As oud inwoner van Vanderbijlpark is dit tragies om te sien hoe die mooi dorp sederd 1996 agteruit gegaan het. Ons het in SE6 gewoon en die strate was in 'n goeie toestand, sypaaitjies en middel eilande het plante op gehad. So rukkie terug met 'n besoek aan Vanderbijlpark het ek amper 'n ongeluk veroorsaak, terwyl ek bestuur het, het ek so gefokus om om die slag gate te ry dat ek nie eers die stop teken wat agter 'n boom se takke weg gesteek was, raakgesien het. Sterkte aan die inwoners, ek hoop daar kom 'n oplossing vir die… Lees meer »
Ja slim vang sy baas . Beplan was nog nooit deel van die regering se woordeskat nie en onskuldige mense moet ly onder hulle slim idees . Die regering is besig met hulle eie sprokiesverhaal en die werklikheid is nie eers amper ter sprake nie . Sterkte aan almal wat geraak word .
"Die munisipaliteit wil graag om verskoning vra vir die ongerief"……..en daarmee is die saak afgehandel……..hou maar net aan om julle "rates en taxes" te betaal, die burgemeester kort 'n nuwe kar, en oor 3 maande is dit "bonus time"!!!
Inwoners moet lankal net al ELM se probleme aanvaar. Sekere areas moet lang tye sonder elektrisiteit klaarkom, ander sonder water (insluitende ouetehuise). Riool stroom onverstoord in die Vaalrivier in; huisvullis lê die hele dorp vol, want enige oop stuk veld het 'n ashoop geword. Niemand by enige ELM kantoor is ooit beskikbaar nie, fone word nie geantwoord nie of doodeenvoudig doodgedruk. Houdings is vyandig en aanvallend, en rekeninge raak al meer belaglik. Maar daar word elke Vrydag by ELM se kantore in Vereeniging (seker die ander ook?) partytjies gehou (met professionele spyseniers). En as die besighede van die omgewing proaktiewe… Lees meer »